b'\n_START_ARTICLE_\nHru\xc5\xa1ica (planota)\n_START_PARAGRAPH_\nHru\xc5\xa1ica je redko naseljena ter z gozdom porasla kra\xc5\xa1ka planota v zahodni Sloveniji. Razprostira se na povr\xc5\xa1ini okrog 100 km\xc2\xb2, na vi\xc5\xa1ini od 600 do 1200 mnm med Trnovskim gozdom, Nanosom, Postojnsko in Loga\xc5\xa1ko kotlino._NEWLINE_Hru\xc5\xa1ica je dobila ime po nekdanji  rimski po\xc5\xa1tni postaji Ad Pirum, ki jo je dal okoli leta 12 pr. n. \xc5\xa1t. postaviti cesar Avgust in voja\xc5\xa1ki utrdbi postavljeni ob cesti, ki je povezovala Oglej s trdnjavami ob Donavi. Ok. 320\xe2\x80\x93330 je trdnjava dobila ovalno obzidje in je bila v sestavi poznoanti\xc4\x8dnih obrambnih zapor, imenovanih Claustra Alpium Iuliarum, ki so sestavljale utrjen obrambni pas rimske dr\xc5\xbeave. Ni\xc5\xbeje (okoli 6 km) proti Kalcam le\xc5\xbeijo Lani\xc5\xa1e z obnovljenimi zidovi rimske trdnjave.'